Beloning uitgeloof vir inligting oor dié manMhlabayaxega Mntungwa Khumalo (Foto: Verskaf) Die direktoraat vir prioriteitsmisdaadondersoeke (die Valke) het ’n beloning van R50 000 uitgeloof vir inligting wat sal lei tot die inhegtenisneming en skuldigbevinding van ’n moordverdagte. Kapt. Dineo Lucy Sekgotodi, woordvoerder van die Valke, het in ’n verklaring gesê die Valke is op die spoor van die 34-jarige Mhlabayaxega Mntungwa Khumalo wat na bewering betrokke was by die moord op Nkosinathi Ngcongo, ’n voormalige hoofbestuurder van Sam Holdings. Die moord is op 12 September 2019 gepleeg. Volgens Sekgotodi het twee gewapende verdagtes Ngcongo op dié betrokke dag by ’n depot in Bethal in Mpumalanga doodgeskiet, voordat hulle op die vlug geslaan het. Ngcongo was aan diens ten tyde van sy dood. Phindikuhle Eugen Nkosi (26) is intussen in hegtenis geneem in verband met die moord en verhoorafwagtend. Nkosi se verhoor sal na verwagting Woensdag in die Bethal-landdroshof plaasvind. ’n Voorlopige ondersoek verbind Khumalo ook aan die moord, hoewel daar in die stadium geen spoor van hom is nie. Dit word vermoed dat hy tans in Gauteng of KwaZulu-Natal wegkruip. Enigiemand met inligting oor waar Khumalo hom bevind, word versoek om kapt. Bongani Mdebuka by 082 782 4443 te kontak. Inligting kan ook by die Misdaad Stop-nommer by 08600 10111 aangemeld word. Inligting sal as vertroulik hanteer word.